[{"text_idx": "#000009", "text": "Mae pawb yn ceisio dweud wrthym sut i fyw ein bywyd!\nDoes dim ond rhaid i ni edrych ar y teledu am ychydig funudau i glywed na fydd ein bywydau yn gyflawn heb fwyta\u2019r iogwrt yma neu fynd ar wyliau fan draw. A chawn ni fyth hapusrwydd llawn nes ein bod wedi yfed rhyw ddiod arbennig neu wisgo\u2019r jeans yna.\nMae hyd yn oed y bobl o\u2019n cwmpas, ac yn arbennig ein ffrindiau, yn cael dylanwad mawr ar y ffordd yr ydym yn byw a meddwl. Gyda\u2019r holl ddylanwadau yma yn ein bywyd, sut fedrwn ni wybod pa lwybr i gymryd i gael y bywyd gorau posibl?\nMae\u2019r Salmydd yn dweud: \u2018Y mae dy air yn llusern i\u2019m traed ac yn olau i\u2019m llwybr\u2019.\nMae gennym gwmpawd rhyfeddol i\u2019n bywyd fel Cristnogion...\nGobeithiwn y bydd y rhifyn hwn o llwybrau yn gymorth i ti, ac y byddi yn mwynhau ei ddarllen.\n\u2013 Golygyddol Llwybrau Mehefin 2008"}, {"text_idx": "#000010", "text": "Yn gryno, dyna yw pwrpas Llwybrau. Cafodd y cylchgrawn ei ddechrau er mwyn bod o gymorth i ieuenctid Cymru. Ein gobaith yw bod yr erthyglau a\u2019r darlleniadau yn gyfoes, yn Feiblaidd gywir ac yn berthnasol i bobl ifanc heddiw. Mae\u2019r cynnwys yn onest ac yn ceisio delio gyda \u2018issues\u2019 go iawn drwy edrych ar Iesu Grist, ei fywyd, ei ddysgeidiaeth, ei farwolaeth a\u2019i atgyfodiad."}, {"text_idx": "#000013", "text": "Mae bywyd yn llawn llwybrau; rhai llythrennol a rhai yn fwy ffigurol. O\u2019r foment yr ydym yn cael ein geni\nrydym ar lwybr. Ar ein \u2018taith\u2019 drwy\u2019n bywyd byddwn yn cyfarfod a\u0302 phobl a sefyllfaoedd gwahanol a rhaid bydd wynebu nifer o benderfyniadau am ba lwybrau yr hoffem eu cymryd trwy\u2019n bywyd. Mae llwybr pawb yn wahanol, ond mae un peth yn sicr ac yn gyffredin i bawb \u2013 bydd y llwybr yn gorffen yn y bedd \u2013 gyda marwolaeth."}, {"text_idx": "#000014", "text": "Ond oes mwy i fywyd na hyn? A ydym ni yma ar y Ddaear i fyw bywyd dibwys gwag?\nI geisio mwynhau ein hunain am rai blynyddoedd cyn diflannu. Yng ngeiriau Robbie Williams \u2018wake up on Sunday morning, everything seems so boring. Is this where it ends?\u2019"}, {"text_idx": "#000015", "text": "Y newyddion da yw bod yna bwrpas i fywyd, gwrandewch ar eiriau a ddywedwyd 2000 o flynyddoedd yn o\u0302l \u2018Dw i wedi dod i roi bywyd i bobl, a hwnnw\u2019n fywyd ar ei orau.\u2019 \u2013 geiriau Iesu, ac ers hynny mae miliynau o bobl wedi profi eu bod yn wir. Rydym wedi ein creu i fwy na cherdded ar lwybr disynnwyr drwy\u2019r bydysawd. Cawsom ein creu gan Dduw sydd yn ein caru ac sydd eisiau cael perthynas gyda ni. Mae pwrpas i fywyd, mae bywyd i\u2019w fwynhau \u2013 drwy ddod i adnabod Duw. Ein problem yw bod pawb, yn naturiol, ar lwybr sy\u2019n mynd oddi wrth Dduw. Mae Duw yn berffaith ac yn gyfiawn ac yn casa\u0301u drygioni. Dywed y Beibl ein bod i gyd yn bechaduriaid \u2013 golyga hyn ein bod wedi torri deddf Duw, ac oherwydd hyn rydym o dan ei gondemniad. Ond daeth Iesu, a oedd yn ddyn a Duw, i\u2019r Ddaear a byw bywyd perffaith \u2013 bywyd heb ddim drwg. Er hyn fe gafodd ei gondemnio i farw ar groes, a thrwy iddo farw fe dderbyniodd y gosb yr oeddem ni yn ei haeddu. Felly os ydym yn credu ynddo ac yn troi oddi ar y llwybr i ffwrdd oddi wrth Dduw fe gawn ein derbyn ganddo a chael bywyd \u2013 bywyd yn ei lawnder."}, {"text_idx": "#000016", "text": "Mae pob Cristion yn cychwyn yma \u2013 gydag Iesu, ac wedi ei dderbyn fe gaiff ei roi ar lwybr newydd; llwybr fydd ddim yn gorffen yn y bedd, ond yn hytrach fydd yn gorffen gyda bywyd yn y Nefoedd. Ac mae Duw wedi gado i arwain y Cristion ar hyd y llwybr yma."}]